**1. Αναθεώρηση και Κύρωση των Συνθηκών της Ε.Ε.**

Ένας από τους σημαντικότερους ρόλους των εθνικών Κοινοβουλίων στο πλαίσιο της Ευρωπαϊκής Ένωσης (Ε.Ε.) είναι κατά την αναθεώρηση και κύρωση των Συνθηκών, που αποτελούν τον βασικό κορμό της ευρωπαϊκής νομοθεσίας.

Κάθε καίρια θεσμική αλλαγή στην ιστορία της ευρωπαϊκής ολοκλήρωσης, όπως είναι για παράδειγμα, η μετάβαση από την Ευρωπαϊκή Οικονομική Κοινότητα στην Ευρωπαϊκή Ένωση, η δημιουργία της [Οικονομικής και Νομισματικής Ένωσης](http://ec.europa.eu/economy_finance/euro/emu/index_el.htm) και η εισαγωγή του κοινού νομίσματος καθώς και κάθε  διεύρυνση της Ε.Ε., απαιτούν για την ολοκλήρωση και τη θέση τους σε ισχύ, την προηγούμενη έγκριση από την εθνική αντιπροσωπεία κάθε κράτους μέλους. Σε ορισμένα κράτη, μάλιστα, οι θεσμικές αυτές αλλαγές στην ευρωπαϊκή ολοκλήρωση επιφέρουν πολιτειακές μεταρρυθμίσεις που καθιστούν απαραίτητη τη διεξαγωγή δημοψηφίσματος.

Στην Ελλάδα, η προσχώρηση της χώρας στις Ευρωπαϊκές Κοινότητες και στη συνέχεια η κύρωση των Συνθηκών του [Μάαστριχτ](http://europa.eu/legislation_summaries/institutional_affairs/treaties/treaties_maastricht_el.htm), του [Άμστερνταμ](http://europa.eu/legislation_summaries/institutional_affairs/treaties/amsterdam_treaty/index_el.htm), της [Νίκαιας](http://europa.eu/legislation_summaries/institutional_affairs/treaties/nice_treaty/index_el.htm) και της [Λισαβόνας](http://europa.eu/lisbon_treaty/index_el.htm), έγιναν σύμφωνα τις διατάξεις του **άρθρου 28 παρ. 2 και 3 του**[**Συντάγματος**](http://www.hellenicparliament.gr/Vouli-ton-Ellinon/To-Politevma/Syntagma/)**που προβλέπουν ειδική αυξημένη πλειοψηφία για την ψήφιση του νόμου που κυρώνει αυτές τις συνθήκες.**

Αναφορικά με τις διαδικασίες αναθεώρησης των Συνθηκών της ΕΕ, σύμφωνα με το άρθρο 48 της [Συνθήκης για την Ευρωπαϊκή Ένωση](http://eur-lex.europa.eu/LexUriServ/LexUriServ.do?uri=OJ:C:2010:083:0047:020:el:PDF), όπως τροποποιήθηκε με τη Συνθήκη της Λισαβόνας:

* στο πλαίσιο της [συνήθους διαδικασίας αναθεώρησης](http://europa.eu/legislation_summaries/institutional_affairs/treaties/lisbon_treaty/ai0013_el.htm), αντιπρόσωποι των εθνικών κοινοβουλίων συμμετέχουν στη Συνέλευση που καλείται να εξετάσει τα σχέδια αναθεώρησης,
* στο πλαίσιο της [απλοποιημένης διαδικασίας](http://europa.eu/legislation_summaries/institutional_affairs/treaties/lisbon_treaty/ai0013_el.htm), η αναθεώρηση των συνθηκών δεν απαιτεί τη σύγκληση Συνέλευσης. Ωστόσο, η έναρξη ισχύος των νέων διατάξεων προϋποθέτει την έγκρισή τους από κάθε κράτος μέλος βάσει των εκάστοτε συνταγματικών κανόνων του και συνεπάγεται την de facto παρέμβαση των εθνικών κοινοβουλίων,
* στο πλαίσιο της [γενικής μεταβατικής ρήτρας](http://europa.eu/legislation_summaries/institutional_affairs/treaties/lisbon_treaty/ai0013_el.htm), η μετάβαση από ειδική νομοθετική διαδικασία σε συνήθη νομοθετική διαδικασία, ή από ομόφωνη ψήφο σε ψήφο με ειδική πλειοψηφία δεν είναι δυνατή χωρίς την έγκριση των εθνικών κοινοβουλίων.